Bejaardes in hospitaal ná NW-plaasaanvalFoto: Pexels ŉ Bejaarde egpaar is in ŉ Noordwes-hospitaal opgeneem nadat hulle Donderdagaand op ŉ plaas in dié provinsie aangeval is. Ben (78) en Marie (72) Paynter is omstreeks 20:00 op ŉ plaas tussen Derby en Boons, suid van Rustenburg, aangeval. “Drie gewapende mans het toegang tot hul huis verkry, vuurwapens op hulle gerig en hulle vasgebind,” het lt.kol. Pelonomi Makau, provinsiale polisiewoordvoerder, Vrydag aan Maroela Media gesê. Die verdagtes het die egpaar van huisware, selfone, juweliersware en ŉ vuurwapen beroof, waarna hulle met die egpaar se bakkie op die vlug geslaan het. Die rowers het die egpaar se sleepwaentjie aan die bakkie gehak en vyf sonpanele en twee kragopwekkers daarop gelaai voor hulle weg is. Die polisie ondersoek ŉ saak van huisroof. Volgens Makau is geen ernstige beserings aangemeld nie. Bennie Brits, Marie se broer, het inligting oor die aanval op Facebook gedeel. Volgens Brits is die egpaar aangerand en is hulle tans in ŉ hospitaal waar hulle toetse ondergaan en x-strale geneem word om vas te stel of hul ribbes dalk gebreek is. Niemand is nog in verband met die voorval in hegtenis geneem nie. Die egpaar se bakkie is ook nog nie opgespoor nie. Die bakkie se registrasienommer is JHG 492 NW. Mense wat dit opmerk, word versoek om die polisie by 08600 10111 te bel. Marius Müller, nasionale operasionele koördineerder van AfriForum, het aan Maroela Media gesê die egpaar is erg getraumatiseerd. AfriForum sal traumaberading bied wanneer die egpaar daartoe in staat is. Müller het gesê die aanval op die Paynters is die 358ste plaasaanval vanjaar.